b'\n_START_ARTICLE_\nElas\n_START_PARAGRAPH_\nElas arba Elis (ugarit\xc5\xb3 \xf0\x90\x8e\x9b\xf0\x90\x8e\x8d, finik. \xf0\x90\xa4\x80\xf0\x90\xa4\x8b, hebr. \xe2\x80\x8f\xd7\x90\xd7\x9c\xe2\x80\x8f\xe2\x80\x8e, susij\xc4\x99s su akad. \xf0\x92\x80\xad) \xe2\x80\x93 vakar\xc5\xb3 semit\xc5\xb3 svarbiausioji dievyb\xc4\x97, taip pat bendrinis \xc5\xbeodis dievui \xc4\xafvardyti. Minimas Ras \xc5\xa0amroje, Ugarite, rastuose tekstuose (2 t\xc5\xabkstantmetis pr. m. e.), kuriuose vadinamas deiv\xc4\x97s A\xc5\xa1eros vyru, vis\xc5\xb3 kit\xc5\xb3 diev\xc5\xb3, i\xc5\xa1skyrus Baal\xc4\x85, t\xc4\x97vu._NEWLINE_Mituose da\xc5\xbeniausiai apra\xc5\xa1omi Elo s\xc5\xabn\xc5\xabs ir dukterys, o pats Elas minimas retai. Da\xc5\xbeniausias \xc5\xa1ios dievyb\xc4\x97s epitetas \xe2\x80\x93 jautis (simbolizuoja j\xc4\x97g\xc4\x85), kartais vadinamas ir dangaus bei \xc5\xbeem\xc4\x97s sutv\xc4\x97r\xc4\x97ju. Tiek Elas, tiek jo s\xc5\xabnus Adadas d\xc4\x97vi galvos apdangalus su jau\xc4\x8dio ragais. Vaizduojamas kaip senis su ilga barzda, stovintis ant jau\xc4\x8dio, neretai ir kaip saul\xc4\x97s dievyb\xc4\x97 su dviem sparnais. Gretinamas su graik\xc5\xb3 Kronu bei hurit\xc5\xb3 Kumarbiu._NEWLINE_\xc5\xbdodis El neretai sutinkamas Senajame Testamente, kur vartojamas kaip Jahv\xc4\x97s sinonimas, re\xc4\x8diau \xe2\x80\x93 kaip bendrinis \xc5\xbeodis dievybei \xc4\xafvardyti. Da\xc5\xbeniausiai vartojama daugiskaitin\xc4\x97 forma Elohim, ta\xc4\x8diau pats \xc5\xbeodis beveik visada vartojamas kaip vienaskaita.'